Diari Oficial de la Generalitat Valenciana


Sumari del DOGV 7019, del 08-05-2013 (2013/4705)

RESOLUCIÓ de 6 de maig de 2013, del conseller d'Economia, Indústria, Turisme i Ocupació, per la qual s'establixen els servicis essencials mínims amb motiu de la vaga convocada en el sector de l'ensenyança en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7019

Data del DOGV
:   08-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4705


Data del document
:   06-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * vaga

RESOLUCIÓ de 6 de maig de 2013, del conseller d'Economia, Indústria, Turisme i Ocupació, per la qual s'establixen els servicis essencials mínims amb motiu de la vaga convocada en el sector de l'ensenyança en l'àmbit de la Comunitat Valenciana. [2013/4705]  
Antecedents  
  
Primer. Vist l'escrit amb entrada en la Direcció General de Treball, Cooperativisme i Economia Social de la Conselleria d'Economia, Indústria, Turisme i Ocupació el dia 24 d'abril de 2013, presentat per Vicent Maurí i Genovés, en representació del Sindicat de Treballadores i Treballadors de l'Ensenyament del País Valencià-Intersindical Valenciana, pel qual s'informa l'autoritat laboral de la convocatòria d'una vaga que afectarà tots els funcionaris i treballadors dependents de totes les administracions educatives i de les universitats, tant el PAS laboral, PAS funcionari, PDI laboral i PDI funcionari, que afectarà també tots els treballadors docents i no docents de l'ensenyança sostinguda totalment o parcialment amb fons públics, monitors de menjador i altres activitats en centres públics i privats concertats, personal d'atenció educativa o assistencial externalitzat, personal de les escoles dependents de l'administració local, i personal de titularitat municipal, amb servici externalitzat. La vaga tindrà lloc durant la jornada del dia 9 de maig de 2013 començarà a les 00:00 hores i acabarà a les 24 hores de l'esmentat dia.   
  
  
Per mitjà d'un escrit de data 13 d'abril de 2013, els sindicats FE-CCOO, FETE-UGT, STES i CGT, presenten la convocatòria d'una vaga general que es portarà a efecte el dia 9 de maig de 2013 i que afectarà totes les activitats exercides per funcionaris públics docents de les administracions públiques educatives establides dins de l'àmbit geogràfic i jurídic espanyol, incloent-hi el personal funcionari dependent de les administracions educatives en l'exterior, inclòs l'Institut Cervantes, i precisen que concretament afectarà tots els funcionaris docents de l'administració educativa estatal, Administració educativa de comunitats autònomes, Administració local, Administració educativa en el servici exterior i l'Institut Cervantes. Igualment afecta tots els treballadors docents i no docents de l'ensenyança sostinguda totalment o parcialment amb fons públics, monitors de menjador i altres activitats en centres públics i privats concertats, personal d'atenció educativa o assistencial externalitzat, personal de l'escoles dependents de l'administració local.   
S'ha complit el requisit de preavís obligatori establit en l'article 3.3. del Reial Decret Llei 17/1977 de 4 de març.  
  
  
Segon. En la reunió mantinguda el dia 6 de maig de 2012, en la seu de la Direcció General de Treball, Cooperativisme i Economia Social, no s'ha pogut arribar a cap acord sobre l'establiment dels servicis essencials mínims a exercir en l'àmbit de la Comunitat Valenciana.  
  
  
Fonaments jurídics  
  
Primer: La competència per a establir les mesures necessàries per al funcionament del servici públic, establida en l'article 10 del Reial Decret Llei 17/1977, de 4 de març, correspon al Consell de la Generalitat Valenciana i per delegació a esta conselleria, segons els decrets: 19/2012, de 7 de desembre, del president de la Generalitat, pel qual es determinen les conselleries en què s'organitza l'administració de la Generalitat; 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, i d'acord amb el que establixen els articles 28.2, i 149.1.7. de la Constitució Espanyola i l'article 51.1 de l'Estatut d'Autonomia de la Comunitat Valenciana, aprovat per la Llei Orgànica 1/2006, de 10 d'abril, així com l'article 2n, 1 del Reial Decret 4105/82, de 29 de desembre, i el seu annex I sobre transferències de funcions i servicis de l'administració de l'Estat a la Generalitat Valenciana en matèria de treball.  
  
  
Segon. S'ha de conjugar l'atenció dels servicis públics amb l'exercici del dret de vaga que amb la qualificació de fonamental instituïx la nostra Constitució en l'article 28.2, tal com ha assenyalat la important sentència del Tribunal Constitucional de 8 d'abril de 1981, desplegada posteriorment, entre altres, per les sentències 26 i 33/81, 51 i 53/86, 27/89 i 43/90, en concordança amb el RDL 17/97 de 4 de març. En conseqüència, s'ha de limitar el dret de vaga en la justa i estricta mesura per al manteniment dels servicis públics i l'autoritat laboral podrà acordar les mesures necessàries per a assegurar-ne el funcionament.  
  
En la mesura que la destinatària i creditora dels servicis afectats per la vaga és la comunitat sencera i que tots són al mateix temps essencials per a esta, aquella no pot imposar el sacrifici dels interessos dels destinataris dels servicis esmentats, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com a essencial signifique la supressió d'este dret per als treballadors ocupats en este servici, sinó només l'adopció de les garanties necessàries per al seu manteniment; i finalment s'assenyala que si la vaga ha de mantindre una capacitat de pressió suficient per a aconseguir els seus objectius davant de l'empresa, en principi destinatària del conflicte, no ha de ser afegida a esta la pressió addicional del dany innecessari que patix la comunitat com a usuària dels servicis públics.  
  
  
Tercer. D'acord amb la doctrina constitucional reiterada, el caràcter essencial d'un servici ho és, no tant per la naturalesa de l'activitat que es realitza, sinó per la dels interessos a la satisfacció dels quals es dirigix la prestació que es tracta, per a la qual han de ser essencials els béns i interessos satisfets, perquè el servici siga essencial, la qual cosa ens situa, com s'ha assenyalat, en el lliure exercici dels drets fonamentals i de les llibertats públiques i en el lliure gaudi dels béns constitucionalment protegits, que en l'àmbit en què es concreta esta resolució es traduïx en el que disposa l'article 27 de la Constitució Espanyola, sobre dret a l'educació i el seu desplegament en les lleis orgàniques 8/85, de 3 de juliol, reguladora del dret a l'educació, i 2/06, de 3 de maig, d'Educació. A més, l'article 49 obliga els poders públics a realitzar una política de previsió, tractament, rehabilitació i integració de les persones amb deficiències físiques, sensorials i psíquiques. Finalment, també l'article 39 de la Constitució garantix la protecció social, econòmica i jurídica de la família.  
  
Quart. La classe i el nombre de treballs que hagen de realitzar-se per a cobrir els drets i les llibertats que el servici és satisfactori, i el tipus de garanties que han d'adoptar-se, no poden determinar-se de forma apriorística, sinó després d'una valoració i ponderació dels béns i/o drets afectats, de l'àmbit personal, funcional o territorial de la vaga, de la seua duració i la resta de circumstàncies que concorren per a aconseguir el major equilibri entre el dret de vaga i aquells altres béns que el mateix servici essencial satisfà (Sentència del Tribunal Superior de Justícia de Madrid de 12.11.1997, núm.: 1147/1997).  
En este sentit, la sentència de la Sala Tercera del Tribunal Suprem de 15 de gener de 2007 ha incidit en l'exigència de motivació en les resolucions que fixen els servicis mínims, assenyalant que esta ha de concretar-se fins a arribar a les circumstàncies singulars de la convocatòria que es tracte. També la Sentència de 10 de novembre de 2010 de la Secció Sèptima de la Sala Contenciosa Administrativa del mateix Tribunal ha incidit en esta exigència, en major grau quan es reforcen servicis mínims establits en sentències anteriors, i en l'exigència de distingir en l'establiment de servicis mínims les peculiaritats dels diversos dies i hores que concorren en una mateixa convocatòria.  
  
  
Quint. Si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, i ha d'existir una adequació o proporcionalitat raonable entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris (SSTC 51/86, 53/86 i 123/90, entre altres).  
  
De tot el que s'ha assenyalat es conclou que, en l'adopció de les mesures necessàries per a assegurar el funcionament d'estos, segons establix el paràgraf segon de l'article 10 del RD 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment del mencionat servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el mateix servici satisfà, però sense arribar al nivell de rendiment habitual, ni assegurar el seu funcionament normal, establint el Tribunal Constitucional que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment, objectiu este que es considera complit amb el nivell de servicis mínims establit en esta resolució.  
  
  
Sext. En este cas, la vaga tindrà lloc durant una jornada lectiva completa.  
L'exercici del dret de vaga a què fa referència la present convocatòria afecta el dret fonamental d'educació, bé constitucionalment protegit, amb independència del règim públic o privat de la seua prestació, i que no pot veure's interromput totalment per mitjà del tancament generalitzat dels centres, la qual cosa suposaria la prevalença absoluta d'un dret sobre un altre, en este cas, del dret de vaga.   
  
L'exigència d'obertura de tots els centres, considerant a més l'àmplia convocatòria de la vaga, pot suposar una situació de perill en relació amb la seguretat dels alumnes menors, derivada de la falta de vigilància o d'atenció sobre estos menors en els referits centres, per la qual cosa es considera imprescindible la prestació d'un servici mínim consistent en la presència física en estos per part de les persones responsables d'estos, per a evitar qualsevol tipus d'alteració.  
  
Tampoc es pot oblidar la general afectació a la societat en general dels problemes derivats de la conciliació de la vida familiar i laboral, i ha de conjugar-se el dret de vaga amb el dret al treball dels pares, tal com sosté la interlocutòria de la Sala Contenciosa Administrativa del Tribunal Superior de Justícia de la Comunitat Valenciana de 19 de juny de 2002, dictada en ocasió de la vaga general convocada per al dia 20 de juny de 2002.   
Pels motius exposats, es considera necessari establir servicis essencials mínims per a l'ensenyança pública i privada, diferenciant els que es consideren imprescindibles per a tots els centres i els que es referixen als d'Educació Infantil, Ensenyança Primària i Ensenyança Secundària Obligatòria, així com per als centres específics d'educació especial i per als d'ensenyança o educació amb internat, i es consideren d'esta manera no sols les etapes educatives en què els alumnes són menors d'edat, sinó també l'educació especial, les característiques personals dels alumnes, d'especial vulnerabilitat i sent congruents amb el deure de vigilància que competix l'administració educativa, sobre els menors que concorren als centres escolars.  
  
D'esta manera, es consideren servicis essencials mínims a prestar en tots els centres un membre de l'equip directiu i, a més, per als centres d'Educació Infantil, Ensenyança Primària i Ensenyança Secundària Obligatòria, un professor per etapa educativa, amb un mínim d'un professor cada sis unitats, i per als centres específics d'educació especial, a més del membre de l'equip directiu, un educador d'educació especial per cada cinc educadors, i per als centres d'ensenyança o educació amb internat es prestaran a més els servicis propis dels dies festius.  
  
  
Sèptim. Atés l'anteriorment assenyalat, la vulnerabilitat dels menors afectats, la incidència en la societat en general i tenint en compte així mateix que en la fixació dels servicis mínims no s'ha d'impedir ni menyscabar l'exercici del dret de vaga, s'han fixat els servicis essencials mínims amb la finalitat de fer compatible el dret de vaga dels treballadors i el dret de la comunitat al servici afectat per la vaga.  
  
Octau. En esta resolució s'han complit totes les prescripcions legals de caràcter general, així com les específiques reguladores de la matèria concreta,  
  
  
Primer  
Als efectes previstos en l'apartat 2n de l'article 10 del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els servicis essencials mínims que hauran de prestar-se pel personal afectat mentres dure la situació de vaga, en els termes que s'especifiquen a continuació:   
  
1. En tots els centres: Un membre de l'equip directiu, amb l'exclusió activitats lectives. En els centres amb més d'un torn d'ensenyança podrà ser rellevat el càrrec directiu que preste el servici per un altre membre de l'equip directiu.  
2. En els centres d'Educació Infantil, Ensenyança Primària i Ensenyança Secundària Obligatòria: un professor per cada etapa educativa, amb un mínim d'un professor per cada sis unitats; addicionalment al que establix l'apartat anterior.  
3. En els centres específics d'Educació Especial, un educador d'Educació Especial, per cada cinc unitats; addicionalment al que establix l'apartat primer.  
4. En els centres d'ensenyança o educació amb internat, a més dels servicis establits en els apartats anteriors, es prestaran els servicis propis dels dies festius.  
  
Als servicis competents de la Conselleria d'Educació, Cultura i Esport, oït el comité de vaga, correspondrà l'aplicació d'estos servicis, que hauran de prestar-se amb els mitjans personals estrictament necessaris per a assegurar-ne la prestació en condicions de màxima seguretat, i les parts es responsabilitzaran del compliment d'estos servicis essencials mínims.  
  
Segon  
El que disposen els apartats anteriors d'esta resolució no suposarà cap limitació dels drets que la normativa reguladora de la vaga reconega al personal en la mencionada situació, no empleat en la cobertura dels servicis mínims establits, ni tampoc afectarà la tramitació o efectes de les peticions que motiven la vaga.  
  
Tercer  
Notifiqueu la resolució als servicis competents de la Conselleria d'Educació, Cultura i Esport, al comité de vaga i a la Subdelegació del Govern.  
  
Quint  
Esta resolució tindrà efectes immediats des de la data de la seua notificació a les parts interessades.  
Amb la notificació s'advertirà les parts del dret que els assistix de recórrer contra esta resolució davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa la Llei 29/1998, de 13 de juliol, reguladora de la jurisdicció contenciosa administrativa, dins del termini dels deu dies hàbils següents a la seua notificació, en la forma prevista en els articles 115 i següents de la mencionada llei.  
  
València, 6 de maig de 2013.- El Conseller d'Economia, Indústria, Turisme i Ocupació, p.d.f. (R. 27.12.2012), el director general de Treball, Cooperativisme i Economia Social: Rafael Miró Pascual.